சென்னை.ஜன.11:-தமிழர் திருநாளாம் பொங்கல் பண்டிகையையொட்டி பெருந்தலைவர் மக்கள் கட்சித் தலைவர் என்.ஆர்.தனபாலன் அனைவருக்கும் பொங்கல் வாழ்த்து கூறியுள்ளார். அவர் வெளியிட்டுள்ள வாழ்த்துச் செய்தியில் கூறியிருப்பதாவது:

விவசாயிகள் தங்கள் நெற்றி வியர்வையை நிலத்தில் சிந்தி, உழைப்பை உரமாக்கி வெயில்,மழை, குளிர் என பாராமல் பாடுபட்டு, நெல்மணிகளை அறுவடை செய்து புதுப்பானையில் பொங்கலிட்டு மகிழ்ச்சி பொங்க கொண்டாடி மகிழும் விவசாயிகள், தங்கள் வாழ்வில் ஏற்றம் காண இந்த தை மாதத்தில் வழி பிறக்க வேண்டும். விவசாயிகள் தங்கள் வாழ்வில் ஏற்றம் கண்டால் மட்டுமே நாடு வளம்பெறும் நாமும் வளம்பெற முடியும். விவசாயிகளின் உழைப்பை போற்றுவோம். தை பிறந்தால் வழி பிறக்கும் என்பது பழமொழி, பழமொழி மெய்ப்பட அனைவரது வாழ்வும் ஏற்றம் பெறட்டும்.

நாட்டு மக்கள் அனைவரும் தை மாதம் முதல்நாள் அன்று அதிகாலையில் எழுந்து குளித்துவிட்டு புத்தாடை அணிந்து வீட்டின் வாசலில்
வண்ணக்கோலமிட்டு சூரிய உதயத்திற்கு முன்பாகவே அறுவடை செய்த நெற்கதிர்களை வைத்து பொங்கலிட்டு சூரிய பகவானுக்கு படையல் செய்து வழிபடுவதே சிறந்ததாகும்.
அண்டை வீட்டார்களுடன் அன்பை பகிர்ந்து,தங்கள் இல்லங்களில் செய்த பலகாரங்களை பகிர்ந்து உண்டு ஒருவருக்கொருவர் அன்பையும் மகிழ்ச்சியும் வெளிப்படுத்தி மகிழ்ச்சி பொங்க கொண்டாடி மகிழ அனைவருக்கும் தைப்பொங்கல் நல்வாழ்த்துக்களை பெருந்தலைவர் மக்கள் கட்சி சார்பில் தெரிவித்துக் கொள்கிறேன். இவ்வாறு என்.ஆர்.தனபாலன் தனது வாழ்த்து செய்தியில் கூறியுள்ளார்.